
Hullámpapírlemezhez használt alappapírok típusának azonosítása termikus analízissel



A dolgozatunk témája, a csomagolóiparban használt hullámpapírlemezek rétegfajtáinak azonosítása termikus analízissel. Ezek a papírlemezek ugyanis különféle alappapírokból állnak, melyek különféle összetétellel és négyzetméter tömeggel bírnak. A papírok azonosítására a termikus analízist gondoltuk célravezetőnek. Úgy gondoljuk, hogy egy eddig ismeretlen eljárás alkalmas lehet a hullámpapírlemez típusainak azonosítására a differenciális pásztázó kalorimetria segítségével. Mivel az eltérő papírfajták a gyártáskor használt rost szuszpenzió újrahasznosított papírtartalma alapján különböztethetőek meg, legyártás után, a típusát, már csak empirikus módon lehet meghatározni, tapintással, színének, a tépett papír belsejének vizsgálatával. Ezek az azonosítások azonban nem mindig adnak jó eredményt. A dolgozatunk indokoltságának másik oka, azon papírok azonosításának lehetővé tétele, melyeken mechanikai vizsgálat már nem végezhető el. A termikus analízissel mérhető egy anyag energia felvétele, vagy leadása a hőmérséklet függvényében. Mivel eltérő szerves anyagok estén ezek az értékek különböznek, az ebből előállított terméknél is különbözhetnek. Mindenképpen fontos megemlíteni, hogy a rostszupenzióból gyártott (legyen az új, vagy újrahasznosítási eljáráson átesett) papírok rosttartalmának mérése, vagy mértékének kimutatása, nem célja a méréseinknek, mivel ehhez a mérési hőmérséklet, vagy a fűtési szakasz hosszának módosítására lenne szükség. Mi pedig a hasonlíthatóság okából ezt a két mérési pontot rögzítettük, és az összes mintánál ezt alkalmaztuk.
Összegezve, úgy gondoljuk, hogy ha a papírok típusaihoz, osztályaihoz, egy mérhető értéket, értéktartományt tudunk kapcsolni, a termikus analízis segítségével, akkor sikerrel járunk.



